DOI: 10.14457/tu.the.2015.1073
title: การประเมินความแม่นยำของเครื่องมือวิเคราะห์ทางเทคนิคในการทำนายแนวโน้มราคาหลักทรัพย์เทียบกับกลยุทธ์การซื้อและถือครองในกลุ่มที่มีมูลค่ากิจการตามตลาดสูง

description: การวิจัยครั้งนี้มีวัตถุประสงค์เพื่อประเมินและวิเคราะห์ความแม่นยำของเครื่องมือวิเคราะห์ทางเทคนิค Parabolic SAR ที่ค่าความเร่งระดับ 0.01 - 0.05 , Relative Strength Index 14 วัน , Simple Moving Average 25 วัน ตัดกับ 50 วัน และนำผลตอบแทนจากเครื่องมือทางเทคนิคที่ดีที่สุดมาเปรียบเทียบกับกลยุทธ์การซื้อและถือครอง โดยพิจารณาจากข้อมูลทุติยภูมิรายวันการศึกษาฉบับนี้เปรียบเทียบความสามารถในการสร้างผลตอบแทนเครื่องมือวิเคราะห์ทางเทคนิคกับการซื้อและถือครอง โดยเปรียบเทียบอัตราผลตอบแทนรวมของหลักทรัพย์หลังจากหักค่าธรรมเนียมจากการซื้อ-ขายและรวมผลตอบแทนจากเงินปันผลของเครื่องมือวิเคราะห์ทางเทคนิค 3 ประเภทกับผลตอบแทนจากกลยุทธ์การซื้อและถือครอง  ในช่วงเดือนมกราคม 2553 ถึงเดือน มิถุนายน 2558 เป็นเวลา 5 ปี 6 เดือน โดยคัดเลือกหลักทรัพย์อันดับ 1 และ 2 ของกลุ่มอุตสาหกรรมที่มีมูลค่าทางการตลาดสูง 5 อันดับแรก เป็นจำนวน 10 หลักทรัพย์ และพิจารณาการเข้าซื้อ-ขายตามสัญญาณทางเทคนิคอย่างเข้มงวด โดยเปรียบเทียบความสามารถในการสร้างผลตอบแทนของเครื่องมือ Parabolic SAR ที่ค่าความเร่งระดับ 0.01 , 0.02 , 0.03 , 0.04 และ 0.05 เพื่อวิเคราะห์ค่าความเร่งของเครื่องมือ Parabolic SAR ที่สามารถสร้างผลตอบแทนสูงที่สุด ลำดับต่อมา เปรียบเทียบความสามารถในการสร้างผลตอบแทนของเครื่องมือ Simple Moving Average 25 วัน ตัดกับ 50 วัน, ผลตอบแทนของเครื่องมือ Relative Strength Index และ ผลตอบแทนของเครื่องมือ Parabolic SAR ในระดับความเร่งที่สามารถสร้างผลตอบแทนได้มากที่สุด เพื่อวิเคราะห์หาเครื่องมือทางเทคนิคที่สามารถสร้างผลตอบแทนได้มากที่สุดจากนั้นนำผลตอบแทนของเครื่องมือทางเทคนิคที่สร้างอัตราผลตอบแทนสะสมมากที่สุดกับกลยุทธ์การซื้อและถือครอง เพื่อวิเคราะห์หาวิธีที่ก่อให้เกิดผลตอบแทนสูงสุดและก่อให้เกิดประสิทธิภาพในการลงทุนมากที่สุดจากผลการศึกษาพบว่า เมื่อวิเคราะห์ความสามารถในการสร้างผลตอบแทนของเครื่องมือทางเทคนิค Parabolic SAR พบว่า Parabolic SAR ที่ค่าความเร่ง 0.01 สามารถสร้างผลตอบแทนได้มากที่สุดหลังจากรวมรายรับจากเงินปันผลและหักค่าธรรมเนียมในการซื้อ-ขาย เท่ากับ 688.70% ผลตอบแทนของเครื่องมือดังกล่าวมากกว่าค่าความเร่งที่ระดับ 0.02 ซึ่งเป็นค่าความเร่งที่นิยมในปัจจุบัน เท่ากับ 253.33% และเมื่อเปรียบเทียบอัตราผลตอบแทนของเครื่องมือทางเทคนิค Parabolic SAR ที่ค่าความเร่ง 0.01 กับเครื่องมือ Simple Moving Average 25 วันตัดกับ 50 วัน และเครื่องมือ Relative Strength Index 14 วัน พบว่า เครื่องมือ Simple Moving Average สามารถสร้างผลตอบแทนได้มากกว่าเครื่องมือ Parabolic SAR 0.01 เท่ากับ 206.27% และเครื่องมือทางเทคนิค Relative Strength Index 14 วัน สร้างผลตอบแทนได้น้อยที่สุด จากนั้นเปรียบเทียบอัตราผลตอบแทนของเครื่องมือวิเคราะห์ทางเทคนิคกับกลยุทธ์การซื้อและถือครอง เพื่อหาวิธีการลงทุนที่สามารถสร้างอัตราผลตอบแทนจากการลงทุนมากที่สุด พบว่า การลงทุนโดยใช้กลยุทธ์การซื้อและถือครองสามารถสร้างผลตอบแทนจากการลงทุนได้มากกว่าการวิเคราะห์โดยใช้เครื่องมือทางเทคนิคเท่ากับ 1,569.22% ดังนั้นจากผลการวิจัยในครั้งนี้พบว่า เครื่องมือทางเทคนิคที่มีประสิทธิภาพสามารถสร้างผลตอบแทนได้มากที่สุด คือ เครื่องมือ Simple Moving Average แต่หากเปรียบเทียบกับกลยุทธ์การซื้อและถือครองแล้ว เครื่องมือทางเทคนิคดังกล่าวไม่สามารถชนะผลตอบแทนที่ได้จากการซื้อและถือครอง ส่วนหนึ่งมาจากจำนวนครั้งในการซื้อ-ขายของเครื่องมือวิเคราะห์ทางเทคนิคมากกว่าการซื้อและถือครอง ส่งผลให้เกิดต้นทุนค่าธรรมเนียมในการซื้อ-ขายหลักทรัพย์ ทำให้ผลตอบแทนที่ได้รับน้อยลง ดังนั้นจากการศึกษาในช่วงเวลาที่กำหนดพบว่า การลงทุนโดยกลยุทธ์ซื้อและถือครองสามารถสร้างผลตอบแทนให้แก่นักลงทุนได้มากที่สุด